એંસીના દાયકામાં સંઘમાં તોગડિયા અને મોદી બંને એટલા પ્રભાવી હતા કે ૧૯૮૩માં તોગડિયાને વીએચપીમાં સમાવાયા અને મોદીને ૧૯૮૪માં ફૂલ ટાઇમ પ્રચારક બનાવાયા. ૧૯૯૫માં ભાજપ ગુજરાતમાં સત્તામાં આવ્યો ત્યા સુધી બંને એકબીજાને મદદ કરતા રહ્યા. કેશુભાઈ પટેલ મુખ્યમંત્રી બન્યા ત્યારે તોગડિયા કોર કમિટીમાં હતા. તેઓ ભારોભાર સત્તા ભોગવતા હતા. શંકરસિંહ વાઘેલાએ બળવો કરીને કેશુભાઈને ઊથલાવ્યા અને તોગડિયાને જેલમાં ધકેલ્યા. કેશુભાઈ મુખ્યમંત્રી હતા, પરંતુ તોગડિયાના અમદાવાદમાં સોલા સ્થિત લાલ બંગલાની બહાર લાલબત્તીવાળી કારોની કતાર લાગેલી રહેતી. તોગડિયા સરકારનો હિસ્સો નહોતા છતાં સત્તાના સૂત્ર એમની પાસે હતા. એ વાત ગુજરાતના અધિકારીઓ જાણતા હતા. તોગડિયા પાસે મુખ્યમંત્રી અને વડાપ્રધાનના કાફલા જેવો જ પોલીસની ચાર-પાંચ ગાડીઓ, એમ્બ્યુલન્સ અને ફાયરબ્રિગેડની ગાડીઓનો કાફલો રહેતો હતો. વરિષ્ઠ પત્રકાર રાજદીપ સરદેસાઈ તેમના પુસ્તક ‘૨૦૧૪ઃ ઇલેક્શન ડેટ ચેન્જ્ડ ઈન્ડિયા’માં લખે છે કે, ‘સંભવત્ જે વાત સાચી છે તે એ છે કે ફેબ્રુઆરી ૨૦૦૨ની તારીખ સુધી ગુજરાતના અસલી બૉસ નરેન્દ્ર મોદી નહીં, પણ વીએચપી નેતા પ્રવીણ તોગડિયા હતા.’